О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије према коме Народна скупштина потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Споразума о зајму (Зајам за уговарање страног пројекта о изградњи) за Пројекат изградње топловода Обреновац - Нови Београд, између кинеске Export – Import банке, као зајмодавца и Републике Србије, коју заступа Влада Републике Србије поступајући преко Министарства финансија, као зајмопримца, који је потписан у Београду, 17. јануара 2020. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 91/19) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2020. годину („Службени гласник РСˮ, број 84/19) у члану 3. одобрено је задуживање код кинеских банака, односно код кинеске Export – Import банке (у даљем тексту: Банка) за финансирање Пројекта изградње топловода Обреновац - Нови Београд, у износу до 165.000.000 евра (у даљем тексту: Пројекат) ради финансирања 85% вредности овог пројекта, док ће преосталих 15% обезбеђивати српска страна.

Споразум о економској и техничкој сарадњи у области инфраструктуре између Владе Републике Србије и Владе Народне Републике Кине (у даљем тексту: Споразум) потписан је у Пекингу, 20. августа 2009. године. Споразум је потврђен у Народној скупштини 2. новембра 2009. године доношењем Закона о потврђивању Споразума („Службени гласник РС - Међународни уговориˮ, број 90/09). Уследило је доношење Закона о потврђивању Анекса бр. 1 Споразума („Службени гласник РС - Међународни уговориˮ, број 9/13) и Закона о потврђивању Анекса бр. 2 Споразума („Службени гласник РС - Међународни уговориˮ, број 13/13). Циљ овог споразума је унапређење сарадње између две земље, на основу потписаних уговора са кинеским компанијама, као извођачима радова, у пројектима важних инфраструктурних пројеката у Републици Србији који се кредитно финансирају, посредством Банке као овлашћене државне институције.

Реализација пројекта изградње топловода од „Термоелектране Никола Тесла” у Обреновцу до топлане у Новом Београду, договорена је на основу Меморандума о разумевању који су, на основу Закључка Владе 05 Број: 110-4863/2017 од 29. маја 2017. године, потписали Министарство рударства и енергетике, град Београд, ЈКП „Београдске електранеˮ и „Power Construction Corporation of China” 7. јуна 2017. године.

Закључком Владе 05 Број: 312-11296/2017-2 од 20. новембра 2017. године, Влада је прихватила иницијативу града Београда да се у оквиру Споразума спроведе и пројекат изградње топлодалековода Обреновац - Нови Београд, као пројекат из области енергетске инфраструктуре.

Одлуком Владе 05 Број: 02-11295/2017 од 20. новембра 2017. године, 05 Број: 02-11422/2018-1 од 29. новембра 2018. године и 05 Број: 02-6709/2019 од 4. јула 2019. године образована је Радна група за праћење и реализацију пројекта изградње топлодалековода Обреновац - Нови Београд (у даљем тексту: Радна група).

Закључком Владе 05 Број: 337-11500/2017-2 од 24. новембра 2017. године, Влада је прихватила текст Уговора о пројекту изградње топловода Обреновац - Нови Београд, између Јавног комуналног предузећа „Београдске електранеˮ, града Београда и „Power Construction Corporation of Chinаˮ, текст Белешке о појашњењу предлога извођача радова која је саставни део Уговора о пројекту изградње топловода Обреновац - Нови Београд, између Јавног комуналног предузећа „Београдске електранеˮ, града Београда и „Power Construction Corporation of Chinаˮ и текст Посебних услова Уговора (ПУУ) тачка (iii) клаузуле 2. Уговорног споразума (у даљем тексту: Уговор), за пројекат изградње топловода Обреновац - Нови Београд, између Јавног комуналног предузећа „Београдске електранеˮ, града Београда и „Power Construction Corporation of Chinаˮ.

Закључком Владе 05 Број: 48-1106/2019 од 7. фебруара 2019. године усвојен је Нацрт кредитне пријаве за купца код кинеске Export – Import банке за финансирање наведеног пројекта, на основу чега је Министарство финансија – Управа за јавни дуг упутила Банци кредитну пријаву и пратећу документацију, у складу са којом је Банка проценила подобност овог пројекта за одобрење потребног зајма. У складу са политиком Банке, потребна кредитна средства су одобрена Републици Србији као зајам за уговарање страног пројекта о изградњи, уз полису осигурања кинеског Осигуравајућег друштва China Export & Credit Insurance Corporation из Пекинга.

Закључком Владе 05 Број: 337-6024/2019-2 од 21. јуна 2019. године прихваћен је Анекс I Уговора о пројекту изградње топловода Обреновац - Нови Београд, између Јавног комуналног предузећа „Београдске електране”, града Београда и „Power Construction Corporation of China” којим је извршена промена валутне клаузуле из УСД у ЕУР због повољнијих услова задуживања на финансијском тржишту, услед чега је измењена и цена из Уговора, првобитно изражена у валути УСД у износу 227.500.000,00 УСД (словима: двестадвадесетседаммилионапетстотинахиљада америчких долара) у валуту ЕУР и сада износи 193.748.000 ЕУР (словима: сто деведесеттримилионаседамстотиначетрдесетосамхиљада евра).

Радна група је на састанку одржаном дана 24. децембра 2019. године, констатовала да је, с обзиром да планирана средства нису одобрена у року од 540 дана, Уговор аутоматски раскинут, те да је потребно започети поступак закључења новог уговора са истим одредбама и условима како је дефинисано и у претходном Уговору (уз уношење техничких измена).

У складу са наведеним, било је неопходно приступити закључењу новог уговора са истим одредбама и условима као и претходни (уз уношење техничких измена), те је Влада Закључком 05 Број: 351-13173/2019-1 од 26. децембра 2019. године прихватила текст Уговора о пројекту изградње топловода Обреновац - Нови Београд, између Јавног комуналног предузећа „Београдске електранеˮ, града Београда и „Power Construction Corporation of Chinаˮ, текст Белешке о појашњењу предлога извођача радова која је саставни део Уговора о пројекту изградње топловода Обреновац - Нови Београд, између Јавног комуналног предузећа „Београдске електранеˮ, града Београда и „Power Construction Corporation of Chinаˮ и текст Посебних услова Уговора (ПУУ) тачка (iii) клаузуле 2. Уговорног споразума за пројекат изградње топловода Обреновац - Нови Београд, између Јавног комуналног предузећа „Београдске електранеˮ, града Београда и „Power Construction Corporation of Chinаˮ, односно Влада је прихватила нови уговор (са свим својим саставним деловима) за реализацију Пројекта чији услови битно не одступају од претходног који је Влада прихватила Закључком од 24. новембра 2017. године и 05 Број: 337-6024/2019-2 од 21. јуна 2019. године.

Oснова за вођење преговора са Банком, у вези са одобравањем зајма за финансирање Пројекта изградње топловода Обреновац - Нови Београд утврђена је Закључком Владе 05 Број: 48-50/2020 од 9. јануара 2020. године, којим је истовремено усвојен Нацрт споразума о зајму (Зајам за уговарање страног пројекта о изградњи) за Пројекат изградње топловода Обреновац - Нови Београд, између кинеске Export – Import банке, као зајмодавца и Републике Србије, коју заступа Влада Републике Србије поступајући преко Министарства финансија, као зајмопримца, који је потписан 17. јануара 2020. године у Београду (потписник споразума у име Владе, као заступника Републике Србије, је Синиша Мали, министар финансија).

У складу са напред наведеним, договорени су следећи финансијски услови:

- износ крeдита: 164.685,800 ЕУР за финансирање 85% цене Уговора;

- рок доспећа кредита: 15 година укључујући и период почека од три године;

- годишња каматна стопа: варијабилна 6M Euribor + фиксна маржа од 2,7% (Euribor ће се обрачунавати као 0 (нула), уколико је негативан);

- зајмопримац: Република Србија, коју заступа Влада, поступајући преко Министарства финансија;

- провизија на неповучени део кредита: 0,5% годишње на неискоришћена кредитна средства;

- трошкови обраде кредита: 0,5% од укупног износа кредита, што износи 823.429 евра, која се Банци плаћа једнократно, у року од 90 дана од датума ступања на снагу споразума о зајму;

- премија осигурања кредита у износу од 12.208.142,49 евра, која се плаћа у две једнаке годишње рате, од којих прва доспева након што споразум о зајму ступи на снагу, а друга након годину дана од датума плаћања прве рате;

- власник/наручилац Пројекта: Јавно комунално предузеће „Београдске електранеˮ и/или град Београд, на које ће Република Србија у каснијој фази поступка, посебним уговором пренети одобрена средства на коришћење и прецизирати поделу права и обавеза између свих учесника у Пројекту;

- извођач радова: „Power Construction Corporation of China”.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Споразума о зајму.

Одредба члана 2. Предлога закона садржи текст Споразума о зајму у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.